**Notă de fundamentare a**

**Proiectului de Normă privind încheierea exerciţiului financiar 2015 pentru societăţile din domeniul asigurărilor.**

**1. Sumar**

Societăţile comerciale de asigurare, de asigurare-reasigurare şi de reasigurare, precum şi brokerii de asigurare, de asigurare- reasigurare şi de reasigurare autorizate în condiţiile Legii nr. 32/2000 privind activitatea de asigurare şi supravegherea asigurărilor, cu modificările şi completările ulterioare, în vigoare la data de 31.12.2015, au obligaţia să întocmească situaţii financiare/raportǎri anuale și situaţii financiare consolidate în conformitate cu prevederile reglementǎrilor contabile conforme cu directivele europene specifice domeniului asigurărilor aprobate prin Ordinul preşedintelui Comisiei de Supraveghere a Asigurărilor nr. 3129/2005, cu modificǎrile ulterioare, în vigoare la data de 31.12.2015, care se aplică împreună cu prevederile Legii contabilităţii nr. 82/1991, republicată, cu modificǎrile şi completǎrile ulterioare.

 Luând în considerare prevederile reglementărilor contabile amintite, precum și a prevederilor Legii nr. 32/2000 privind activitatea de asigurare şi supravegherea asigurărilor, cu modificările şi completările ulterioare, în vigoare la data de 31.12.2015, a fost necesară reglementarea conţinutului datelor și informațiilor cuprinse în situaţiile financiare anuale ale societăților din domeniul asigurărilor.

 Proiectul de normă privind încheierea exerciţiului financiar 2015 cuprinde prevederile necesare întocmirii situațiilor financiare anuale și consolidate pentru societăţile de asigurare-reasigurare și brokerii de asigurare-reasigurare.

 În anexa la Normă sunt prezentate formularele, instrucţiunile de completare a formularelor, precum și alte precizǎri referitoare la întocmirea situațiilor financiare anuale și consolidate la 31 decembrie 2015 ale societăților din domeniul asigurărilor.

**2. Expunere de motive**

Principalele prevederi cuprinse în proiectul de normă se referă la:

- termenul de depunere a situațiilor financiare anuale/raportǎrilor contabile la Autoritatea de Supraveghere Financiară se propune a fi data de 15 aprilie 2016.

- termenul de depunere a situaţiilor financiare consolidate se propune a fi - data de 30 septembrie 2016;

- precizări privind operațiunile contabile care se efectuează la încheierea exerciţiului financiar;

- actualizarea modelului formularelor (date/informații) precum și a instrucţiunilor de completare a acestor formulare cu datele/informaţiile din formularul „Date informative” (cod 05 respectiv cod 03) și „Situația activelor imobilizate” (cod 06/cod 04) elaborate și solicitate de Ministerul Finanţelor Publice prin Ordin referitor la principalele aspecte legate de întocmirea și depunerea situațiilor financiare și a raportărilor anuale la 31 decembrie 2015 pentru operatorii economici;